Vermeende Krugerrand-boef ná 10 jaar gevang’n Krugerrand. (Foto: Gruener Panda via Wikimedia Commons) ’n 54-jarige man wat die polisie al 10 jaar ontwyk, is Donderdag in verband met die diefstal van Krugerrande ter waarde van sowat R7,8 miljoen in hegtenis geneem. Die verdagte, wat sedert 2012 voortvlugtend was, is omstreeks 10:00 by ŉ huis in Wildernis in die Wes-Kaap aangekeer. Volgens kapt. Malcolm Pojie, polisiewoordvoerder, het die beweerde misdrywe tussen Mei 2011 en Maart 2012 plaasgevind. Die verdagte het glo by ŉ bank in Knysna gewerk waar hy aangebied het en getaak was om die Krugerrande namens die eienaar daarvan te bewaar. “Toe sy die Krugerrande terugvra, het die verdagte geweier om dit terug te gee. Sy het gevolglik ŉ klag van diefstal teen die verdagte aanhangig gemaak. “Hy sal Vrydag op aanklagte van diefstal in die Knysna-landdroshof verskyn.” Dit is nie duidelik of enige van die Krugerrande teruggevind is of wat die presiese ooreenkoms destyds tussen die klaer en die verdagte was nie.